钦定古今图书集成/明伦汇编/氏族典/第391卷 > 李涛
## 钦定古今图书集成/明伦汇编/氏族典/第391卷 > 李涛

按《宋史李涛传》，“涛字信臣，京兆万年人。唐敬宗子郇
王玮十世孙。祖镇，临濮令。父元，将作监。朱梁革命，元
以宗室惧祸，挈涛避地湖南，依马殷。涛从父兄郁仕
梁为阁门使，上言涛父子旅湖湘，诏殷遣归京师。后
唐天成初，举进士甲科，自晋州从事拜监察御史。晋
天福初，改考功员外郎、史馆修撰，迁浚仪令，改刑部”
郎中。泾帅张彦泽杀记室张式，夺其妻。式家人诣阙
上诉，涛抗疏请置于法，植笏叩阶，声色俱厉。晋祖不
得已，罢彦泽节制，涛归洛下。晋祖崩，为洛阳令，迁中
书舍人。会契丹入汴，彦泽入京城，恣行杀害。涛诣其
帐，彦泽曰：“舍人惧乎？”涛曰：“今日之惧，亦犹足下昔年
之惧也。向使先皇听仆言，宁有今日之事？”彦泽大笑，
命酒对酌，涛神气自若。汉祖起义至洛，涛自汴奉百
官表入对，以为翰林学士，拜中书侍郎，兼户部尚书、
平章事。隐帝即位，免归第。周初，起为太子宾客，历刑
户部尚书。恭帝即位，封莒国公。宋初，拜兵部尚书。建
隆二年，涛被病，有军校尹勋擅斩队长十人，涛闻之，
力疾草奏。太祖嘉之，诏削夺勋官爵。涛卒，子承休，至
尚书水部郎中。承休子仲容。